- Ցավոք, ճիշտ եք։ Մենք այսօր կաղում ենք կրթությունից, այո։ Այսօր բազմաթիվ ոլորտներում կան խնդիրներ, և այդ խնդիրները գալիս են այն բանից, որ կա՛մ չենք պատկերացնում ինչ ենք ուզում, կամ, եթե աղոտ կերպով պատկերացնում ենք, հստակ մեթոդները չգիտենք, թե ինչ ճանապարհով պետք է գնալ։ Եվ երրորդ խնդիրը՝ եթե նույնիսկ որոշ չափով պատկերացնում ենք այդ նպատակին հասնելու ուղիները, խնդիրներ են ծագում ռեսուրսների հետ կապված։ Առաջնահերթ՝ մարդկային ռեսուրսների և երկրորդը՝ նյութական։ Առաջինը՝ մարդկային ռեսուրսը անհրաժեշտ պայման է իմ կարծիքով, երկրորդը՝ լուծելի է, եթե որոշակի նյութական միջոցներ կան։ Մարդկային ռեսուրսները հավի ու ձվի պատմությունն է հիշեցնում։ Մենք եթե չունենք կրթական համակարգ, չենք կարող արտադրել համապատասխան մարդկային ռեսուրս, հետևաբար չենք կարող այդ նորարար համակարգը ներդնել։ Մնում է այլ կրթական համակարգում ձևավորված գիտելիքներով մարդկային ռեսուրսը բերել, ներդնել այստեղ, որը տեղի վերապատրաստված մասնագետների ու նվիրյալների հետ համատեղ, 15-20 տարի հետո կարտադրի համապատասխան գիտելիքով, արժեհամակարգով մարդ։